**Notă informativă**

la proiectul Hotărîrii Guvernului cu privire la aprobarea Regulamentelor sanitare în domeniul supravegherii sanitare de stat a aprovizionării cu apă potabilă

**Condiţiile ce au impus elaborarea**

Proiectul Hotărîrii Guvernului cu privire la aprobarea Regulamentelor sanitare în domeniul supravegherii sanitare de stat a aprovizionării cu apă potabilă

este elaborat în temeiul art.6 şi art.10 din Legea nr. 10-XVI din 03 februarie 2009 privind supravegherea de stat a sănătăţii publice, Strategiei Naţionale de Sănătate Publică a Republicii Moldova pentru anii 2014-2020, aprobată prin Hotărârea Guvernului nr. 1032 din 20.1.2013 şiHotărârii de Guvern nr.808 din 07.10.2014 cu privire la aprobarea Planului naţional de acţiuni pentru implementarea Acordului de Asociere Republica Moldova – Uniunea Europeană în perioada 2014-2016.

Proiectul Hotărârii Guvernului menţionat are drept scop asigurarea unui management mai eficient al calităţii apei din punct de vedere al protecţiei sănătăţii umane.

**Gradul de compatibilitate al proiectului de act normativ cu reglementările legislaţiei comunitare**

Proiectul dat de act normativ nu necesită a fi armonizat cu legislaţia comunitară.

**Principalele prevederi şi elemente noi**

Calitatea neconformă a apei de băut are un impact considerabil asupra sănătăţii populaţiei din ţara noastră şi condiţionează până la 10% din morbiditatea infecţioasă a populaţiei, inclusiv bolile diareice acute, hepatita virală A, precum şi boli cronice digestive, litiaza urinară, fluoroza dentară, afecţiuni ale sistemului imunitar.

Conform datelor de monitorizare a calităţii apei potabile, în anul 2014 au fost neconforme prevederilor Normelor sanitare privind calitatea apei potabile aprobate prin Hotărîrea Guvernului 934/2007, la parametrii microbiologici în mediu cca 9,2% din probele de apă prelevate din apeductele comunale urbane alimentate din surse subterane, cca 3,4% probe apă din apeductele comunale urbane alimentate din surse de suprafaţă şi cca 17,6% probe apă din apeductele comunale rurale.

Regulamentul sanitar privind supravegherea şi monitorizarea calităţii apei potabile se va aplica:

a) sistemelor publice sau private de aprovizionare cu apă potabilă a populaţiei;

b) instalaţiilor de îmbuteliere a apei potabile;

c) instalaţiilor de fabricare a gheţii pentru consum uman din apă potabilă;

d) surselor de apă potabilă folosite în industria alimentară;

e) sistemelor mici de aprovizionare cu apă potabilă, inclusiv fântânilor şi instalaţiilor de apă potabilă de folosinţă publică sau comercială.

Regulamentul privind procedura de autorizare sanitară a producţiei, distribuţiei şi îmbutelierii apei potabile va reglementa modalitatea de autorizare sanitară pentru următoarele tipuri de obiective:

a) sisteme publice sau private de aprovizionare cu apă potabilă a populaţiei;

b) instalaţii de îmbuteliere a apei potabile;

c) instalaţii de fabricare a gheţii pentru consum uman din apă potabilă;

d) surse de apă potabilă folosite în industria alimentară;

e) fântâni şi instalaţii de apă potabilă de folosinţă publică sau comercială.

Regulamentul sanitar pentru sistemele mici de aprovizionare cu apă potabilă va stabili cerinţe de sănătate publică faţă de calitatea apei, alegerea locului de amplasare, amenajarea şi exploatarea instalaţiilor de captare, acumulare şi de distribuire a apei şi a teritoriului aferent. Regulamentul are ca scop reglementarea asigurării alimentării cu apă potabilă sigură a populaţiei din comunităţile mici, prevenirii­ şi lichidării poluării posibile a sistemelor mici de alimentare cu apă potabilă. Regulamentul se va aplica sistemelor mici de aprovizionare cu apă potabilă, în stare funcţională sau proiectate, care furnizează mai puţin de 200 m3 în medie/zi sau care deservesc comunităţi mai mici de 2000 persoane şi servesc pentru satisfacerea cerinţelor populaţiei în apă potabilă şi menajeră.

**Fundamentarea economico-financiară**

Costuri suplimentare, altele decât cele prevăzute în bugetul de stat, legate de elaborarea şi implementarea proiectului dat nu sunt necesare, întrucât condiţiile impuse de documentul nominalizat nu necesită dotări cu utilaj sofisticat şi tehnologii noi.

**Elaboratorii strategiei**

Regulamentele au fost elaborate de Ministerul Sănătăţii şi vor fi remise spre avizare organelor centrale de specialitate ale administraţiei publice centrale, sectorului privat şi societăţii civile.

**Viceministru Aliona SERBULENCO**